Document ID: /roh_data/filtered/fineweb-2-filterrobots_roh.jsonl.gz/14280

Bleras persunas partan bleras infurmaziuns en la rait u dovran pleds-clav a moda malprecauta. Quai è privlus e carmala criminals. Insatgi pudess malduvrar datas persunalas, trametter mails en l'agen num u disfamar l'agen num.
Sa proteger è l'A ed O
Il suandant è da resguardar per sa proteger en l'internet:
Pleds-clav:
- lunghezza minimala dad 8 segns cun bustabs, cifras e segns spezials
- mai notar pleds clav insanua: perquai tscherner in pled-clav ch'è simpel da tegnair endament, il meglier frasas entiras
- differents pleds-clav per mintga account
- midar il pled-clav da temp en temp
E-mail:
- attenziun tar e-mails da spediturs dubius u nunenconuschents
- betg avrir documents cun duas finiziuns (p.ex. picture.bmp.vbs).
- betg dar l'adressa dad e-mail a bleras persunas
- betg respunder ad e-mails da spam
- adina sortir dal facebook u account da mail sco ch'i s'auda
E sch'igl è memia tard?
Sch'insatgi ha fufragnà en ils accounts persunals u schizunt surpiglià la controlla da quels, èsi impurtant da reagir svelt e far in'annunzia al post da polizia ch'è il pli da manaivel. Perquai èsi d'avantatg dad avair uschè bleras infurmaziuns sco pussibel, per exempel cura exact che l'attatga e capitada e forsa schizunt da tge adressa dad IP che l'attatga e vegnida.
MELANI
www.melani.admin.ch, il link avra en ina nova fanestra è ina pagina d'internet per annunziar cas da criminalitad en l'internet. La pagina analisescha, tge privels ch'èn en il mument mintgamai actuals e fa attent sin las strategias da criminals en l'internet. Sin la pagina chattan ins era tips per sa proteger encunter attatgas da hacking.
TR Telesguard 17:40